google/wiki40b huggingface dataset:
August Christian Valentin Kornrumpf

August Christian Valentin Kornrumpf (13. veebruar 1744 Mücheln – 18. veebruar 1807 Audru) oli Eesti vaimulik.
Sündis pastoriperekonnas Müchelnis Weißenfelsi lähedal (praeguse administratiivjaotuse järgi Saksi-Anhalti liidumaal). Ordineeriti 27. veebruaril 1782 õpetajaks.
Oli 1782–1786 Audru Püha Risti koguduse adjunktõpetaja, 1786–1807 sama koguduse õpetaja.

Isiklikku

Tema poeg Ernst August Kornrumpf oli Pärnu-Jakobi koguduse õpetaja, äi Heinrich Ernst Hirtzius oli Vändra- ja Audru koguduse õpetaja.
Kaubadokumendid

Kaubadokumendid on saatedokumendid, mis ei kuulu maksedokumentide hulka (laadimis- ,veo- jms. dokumendid).
Karitsa vald

Karitsa vald (saksa keeles Karritz) oli vald Virumaal Rakvere kihelkonnas. Vald eksisteeris 1866–1893 ja siis liideti see vald Rakvere vallaga.
Ben Lomond

Ben Lomond (gaeli keeles Beinn Laomainn ehk märgutule mägi) on 974-meetri kõrgune mägi Põhja-Šoti mägismaal Lomondi järve idakaldal.
Alastvere veehoidla

Alastvere veehoidla (ka Allastvere veehoidla, ka Meeritsa veehoidla) on järv Jõgeva maakonnas Põltsamaa vallas Põltsamaal ja Võhmanõmme külas. Veekogu pindala on 2,4 ha. Veekogu kaldajoone pikkus on 935 m.
Meeme Veisson

Meeme Veisson (sündinud 22. mail 1953 Pärnus) on eesti geoloog, fotograaf ja ettevõtja. 
Lõpetas Tartu Riikliku Ülikooli 1976. aastal geoloogia erialal. 
Ta oli 1998–2006 oli Pärnus asuva taastusravikeskus Sõpruse direktor.

Poliitiline tegevus

Eesti Reformierakonna liige alates 8. maist 2007. Kuulub Reformierakonna volikogusse. On olnud Pärnu linnavolikogu liige.
Budjonnõi müts

Budjonnõi müts ehk budjonnovka (rahvapäraselt "täitorn") on Nõukogude Liidu marssali Semjon Budjonnõi järgi nimetatud peakate, mis püüdis jäljendada Bütsantsi sõjakiivrit. Müts oli valmistatud kalevist, mütsi eesotsas oli suur punane viisnurk ja pealael tornitaoline moodustis. Peakate võeti kasutusele Venemaa kodusõja  ajal 1919. aasta jaanuaris ning kadus  lõplikult sõjaväevarustusest pärast Talvesõda. Mütsid koos Kiievi-Vene sõjaväelaste (streletsid) riietust imiteerivate mundritega valmisid juba tsaari ajal, kuid kasutusse võtsid selle laost kommunistid.
FIRST LEGO League

Robotimäng

Robotimängus on meeskondadel ülesandeks enda ehitatud ja programmeeritud robotiga lahendada vastava aasta võistlusväljakul võimalikult palju ülesandeid ja seda tehes teenida võimalikult palju punkte. Aega ülesannete lahendamiseks on 2,5 minutit.
Robotid peavad olema ehitatud LEGO originaal-osadest ja põhinema LEGO Mindstorms robootika-komplektidel, milleks on RCX, NXT ja EV3. Programmeerimiseks tohib kasutada vaid LEGO Mindstorms komplektidele mõeldud programmeerimiskeskkondi, milleks on NXT-G, EV3 tarkvara või Robolab. 
Robotimängus mängivad korraga vähemalt 2 meeskonda, kes tegutsevad kumbki omal väljakul, kuid väljakud on külgepidi koos. Sellise väljakute asetuse üks põhjustest on missioon, mis on mõlemal väljakul ühine. Seda nimetatakse ühismissiooniks, kus punktide saamiseks tuleb olla kas vastasmeeskonnast kiirem või teha vastasmeeskonnaga koostööd.
Robotit võib võistluse ajal ilma karistuseta puutuda vaid siis, kui see on baasis. Väljaspool baasi robotit puudutades annab kohtunik meeskonnale trahvipunkte. Tihti on robotid ehitatud nii, et on olemas baasrobot, millele pannakse külge erinevaid lisasid, mille abil ülesandeid lahendatakse.

Projekt

Meeskondadel tuleb igal hooajal teha hooajateemaline projekt, mille tuleb uurida mõnda reaalelulist probleemi, millele tänapäeval lahendusi leida üritavad. Projekti eesmärgiks on õpilasi motiveerida tegema uurimustööd, avardama nende maailmavaadet ning arendama nende loovat mõtlemist probleemide lahendamisel. Õpilasi julgustatakse informatsiooni kogumiseks pöörduma oma ala ekspertide poole. Projekti käigus omandatud teadmisi on tungivalt soovitav jagada teiste inimestega, eriti oma klassikaaslaste ja sõpradega, kasutades erinevaid kanaleid.

FIRST LEGO League World Festival

FIRST LEGO League World Festival on hooaja suurim FLL üritus, mida korraldab FIRST ise. Antud üritus kujutab endast kahte samal ajal Ameerikas toimuvat FLL hooaja suurvõistlust, kuhu on kutsutud meistritiitli võitnud meeskonnad kogu maailmast.
Alexander, Södermanlandi hertsog

Rootsi prints Alexander, Södermanlandi hertsog (Alexander Erik Hubertus Bertil; sündinud 19. aprillil 2016), on prints Carl Philipi ja printsess Sofia, Värmlandi hertsogi ja hertsoginna poeg. Alexander on Rootsi kuninga Carl XVI Gustafi ja kuninganna Silvia viies lapselaps ja neist kolmas poisslaps. Ta on Rootsi krooni pärilusjärjestuses viies.
Peeter Puusemp

Elulugu

Peeter Puusemp on kooliõpetaja poeg.
Lõpetas 1965 Sadala Keskkooli, 1970 TÜ TÜ matemaatikateaduskonna, 1974 aspirantuuri, füüsika-matemaatikakandidaat (1981, Valgevene TA matemaatikainstituut), väitekiri "Об определяемости некоторых классов конечных групп их полугруппами эндоморфизмов". Oli 1970–71 TÜ algebra ja geomeetria kateedri ja 1974 teoreetilise mehaanika kateedri assistent, 1975–83 Tallinna Polütehnilise Instituudi (TPI) majandusmatemaatika kateedri assistent ja vanemõpetaja, 1983–92 dotsent, 1992–97 TTÜ matemaatika instituudi dotsent, aastast 1997 direktor ja professor, algebra ja geomeetria õppetooli juhataja, ühtlasi matemaatika-füüsikateaduskonna prodekaan ja dekaan. Õpetanud kõrgemat matemaatikat, matemaatilist planeerimist, tõenäosusteooriat ja matemaatilist statistika, lineaaralgebrat, tensorarvutust, üldalgebra aluseid, diskreetset matemaatika ja operatsioonianalüüsi; koostanud kõrgema matemaatika õpikuid ja õppevahendeid, sh 6-osalise "Kõrgema matemaatika ülesannete kogu" (1988–92) ja kõrgkooliõpiku "Lineaaralgebra" (2000).

Teadustöö

Uurimisvaldkond: algebra. Uurinud lõplikke rühmi, rühmade põimikuid ja rühmade määratavust nende endomorfismipoolrühmadega kõigi rühmade klassis ning välja arendanud metoodika selle probleemi lahendamiseks. Eesti Matemaatika Seltsi asutajaliige, Ameerika Matemaatika Ühingu liige ja aastast 1975 ühingu ajakirja Mathematical Reviews erialareferent. Üle 40 teadustrükise.
Ruunikivi

Ruunikivi on surnule pühendatud harilikult püstine kivi, millel on ruunikirjas tekste. Enamik ruunikive on leitud Skandinaaviast ja need pärinevad 4.–12. sajandist.
Nordlandi vapp

Nordlandi vapp on Norra maakonna Nordlandi vapp.
See kinnitati 1965.
Sellel kujutatakse Nordlandi traditsioonilist laeva nordlandsbåt'i.
Selles artiklis on kasutatud ingliskeelset artiklit en:Nordland seisuga 19.04.2009.
Inimõiguste Instituut

Inimõiguste Instituut (inglise keeles Estonian Institute of Human Rights; lühend EIHR) on inimõiguste kaitse küsimustega tegelev Eesti mittetulundusühing, Eesti vanim ja pikaajalisim sellealane organisatsioon.
Instituut tegeleb inimõigustealase olukorra jälgimisega ja inimõigustealase teavitustööga Eestis ja mujal. Inimõiguste instituudi eesmärk on koguda, süstematiseerida, analüüsida ja edastada inimõigusi käsitlevat teavet, suurendada ühiskonna teadlikkust selles valdkonnas ning teha ettepanekuid selle kohta, kuidas inimõigusi nii Eestis kui ka mujal maailmas paremini kaitsta. Selleks teeb instituut koostööd vabaühenduste, ülikoolide ja riiklike institutsioonidega, korraldab koolitusi ja konverentse, avaldab artikleid ja aruandeid ning osaleb rahvusvahelistes võrgustikes.
Instituudi põhifookused jagunevad nelja valdkonda: haridus, uuringud, rahvusvaheline koostöö ja inimõigustega seotud üritused. Nendes valdkondades tehakse inimõigustealaseid uuringuid, rahvusvahelisi ja haridusliku suunaga projekte ning koostööd paljude kodumaiste ja rahvusvaheliste organisatsioonidega.
Igal aasta detsembris toimub instituudi eestvedamisel rahvusvaheline inimõiguste aastakonverents. Aastakonverentsi patroon on Eesti Vabariigi president Kersti Kaljulaid.
Inimõiguste instituut loodi 10. detsembril 1992, rahvusvahelisel inimõiguste päeval. Instituudi asutamise algataja ja esimene patroon oli Eesti president Lennart Meri.
2012. aasta oktoobrist juhib inimõiguste instituuti Vootele Hansen, kes vahetas sel kohal välja Mart Nuti. Instituut tegutseb aadressil Tallinn, Villardi tänav 22.
Inimõiguste instituut on Arengukoostöö Ümarlaua, Eesti Mittetulundusühingute ja Sihtasutuste Liidu, avatud valitsemise partnerluse, Euroopa Liidu Põhiõiguste Agentuuri põhiõiguste platvormi, organisatsiooni European Grassroots Antiracist Movement, organisatsiooni Kogu Me Lugu ja Inimõiguste Ümarlaua liige.
Oru pargi maastikukaitseala

Oru pargi maastikukaitseala on maastikukaitseala Ida-Viru maakonnas Toila vallas. Kaitseala pindala on 75 ha. 
Kaitseala ajalugu ulatub aastasse 1936, kui Oru pargi kaitsmiseks kehtestati teatud piirangud. Praegused piirid ja staatus aastast 1997.
Juhan Raud

Juhan Raud (26. jaanuar 1905 Torma, Võtikvere vald, Tartumaa – 8. juuli 1988 Stockholm) oli eesti õigusteadlane.
Lõpetas Tartu Ülikooli, töötas Riigikontrollis. Eesti Üliõpilaste Seltsi vilistlane.
Ta valiti 1966., 1968. ja 1970. aastal Eesti Komitee Asemike Kogusse.
Vanalinna Hariduskolleegiumi Muusikakool

Vanalinna Hariduskolleegiumi Muusikakool ehk Vanalinna Muusikakool on lastemuusikakool Tallinnas.
Vanalinna Muusikakool on välja kasvanud Vanalinna Muusikamaja ringidest ja loodud 1991. aasta septembris.
Vanalinna Hariduskolleegiumi osana on Vanalinna Muusikakooli eesmärgiks siduda huviharidust ja üldharidust terviklikuks, lapsekeskseks haridussüsteemiks.
Õpperepertuaaris on peatähelepanu pööratud vaimulikule, vana- ja rahvamuusikale.
Eesti muusikakoolide õppekavades ettenähtud ühismusitseerimise tunnid on Vanalinna Muusikakooli põhiprogrammi osas (1.-7. õppeaasta) pühendatud eelkõige koorilaulule. Kooritunnid on muusikakooli õppekavas kesksed, loobumine kooritööst tähendab ühtlasi loobumist õpingutest Vanalinna Muusikakoolis. Muusikakooli vastuvõetud õpilased liituvad Vanalinna Muusikamaja Tütarlastekoori ettevalmistuskooriga või Püha Miikaeli Poistekoori ettevalmistuskooriga.
Muusikakooli pedagoogilise kaadri komplekteerimisel on püütud õpetajateks kutsuda eelkõige tegevmuusikuid, kelle kaudu õpilastel tekiks kontakt ja elav suhe kontserdi- ja muusikaeluga.
Jüri Leesment

Jüri Leesment (sündinud 5. märtsil 1961 Jõgeval) on eesti luuletaja, laulutekstide looja ja ajakirjanik.
Ta on lõpetanud Tartu Riikliku Ülikooli 1985. aastal eesti keele ja kirjanduse erialal.
Muuhulgas on ta kirjutanud sõnad Alo Mattiiseni isamaalistele lauludele.
Avaldanud luulekogud "Vihm ei võõrasta" (1990), "Saada mind kiusatusse" (2007) ja "Täna mängime elu" (2018), koos Paavo Kanguriga elulooraamatu "Mässav vabaduslaulik" (2018) ning koostanud koos Toomas Muruga raamatu "Ajaga silmitsi" (2010).
Töötanud ajakirja Kultuur ja Elu ning ajalehtede Vooremaa, Tartu Linnaleht ja Viimsi Teataja peatoimetajana, Maalehe arvamustoimetajana, Raadio Vaba Euroopa kommentaatorina, Tallinna Polütehnilise Instituudi arhiivi juhatajana ja Siseministeeriumi nõunikuna.
2000. aastal pälvis ta Valgetähe IV klassi teenetemärgi.
2010. aastal anti talle vabariigi taastamise tänukivi, mis anti samal ajal postuumselt ka Alo Mattiisenile.
Harilik tatar

Levila ja kasvukoht

Taim pärineb Kesk-Aasiast, tema kodumaaks peetakse Tiibetit. Tatart on kasvatatud Hiinas ja mujal idamaades alates 10.–13. sajandist, kust ta Türgi ja Venemaa kaudu jõudis Mandri-Euroopasse. Tänapäeval kasvatatakse tatart Euroopas (ka Eestis), Indias, Lõuna-Aafrikas, Lõuna-Ameerikas, Venemaal ja Jaapanis.  Taim ei talu hästi külma, seetõttu külvatakse teda Eestis mai lõpus – juuni alguses. Tatrataime õitsemisaeg on juulis ja kestab 30–50 päeva.

Morfoloogia

Tatar on üheaastane 15–50 cm kõrgune rohttaim. Õied on valkjasroosad kobarad. Õitest arenevad välja helekollased, kolmnurksed, teravate äärtega väikesed viljad, mida katavad tumepruunid kestad.

Tootmine

2012. aastal toodeti maailmas 2,3 miljonit tonni tatart, 2017. aastal 3,8 miljonit tonni.

Meetaimena

Tatra õied sisaldavad rikkalikult nektarit ja õietolmu, tehes tatrast hea meetaime – ühelt hektarilt saavad mesilased keskmiselt 70–90 kg mett.

Droog

Droogiks on ürt, mida kogutakse enamasti juulis (50–60 päeva pärast külvi) ning kuivatatakse kiiresti 20–40 minuti jooksul 105–135 °C juures, et taimes sisalduva flavonoid rutiini (P-vitamiini) kadu oleks võimalikult väike. Õitsemise ajal korjatakse tatrataime pea- ja kõrvalkõrte ülemisi osi koos lehtedega, kuivatatakse varjus või spetsiaalses kuivatis 40 °C juures, jahvatatakse pulbriks ning valmistatakse erinevaid preparaate.

Keemiline koostis

100 grammi tatart sisaldab vitamiine: B₁ (0,4–0,8 mg), B₂ (0,2 mg), B₃ (4,2 mg), B₆ (0,4 mg), B₉ (0,03 mg), E (2–6 mg), A (0,01 mg), P (8000 mg), C, K, aminohappeid (sh arginiin, gistidiin, tsüstiin, trüptofaan, kõige rohkem lüsiini ja metioniini, makro- ja mikroelemendid: boor (0,75 mg), fluor (0,03 mg), fosfor (350 mg), jood (5 mg), kaalium (530 mg), kaltsium (120 mg), kloor (94 mg), koobalt (4 mg), magneesium (250 mg), mangaan (1,7 mg), naatrium (40 mg), raud (16 mg), räni (120 mg), tsink (2,8 mg), väävel (80 mg); orgaanilisi happeid: maleiin-, menoleen-, sidrun-, õun- ja oblikhape.

Vastunäidustused

Raviannustes ohutu, suurtes kogustes on antratseenide tõttu ohtlik kariloomadele, muutes nende naha valgustundlikuks.

Toiduks

Tatart kasutatakse toiduks – tatrast valmistatakse tangu ja jahu. Selleks peab tatraterad enne kroovima ehk kestadest puhastama. Selleks terad pestakse ja sorteeritakse suuruse järgi ning seejärel eemaldatakse kahe veskikivi vahel purustades väliskest tera ennast kahjustamata. Mida tumedamat värvi on tatrast jahvatatud jahu, seda rohkem sisaldab see mineraalaineid ja vitamiine, seega seda suurem on selle toiteväärtus. Tatratangu turustatakse kas toorelt või röstitult.

Muu kasutamine

Tatrakestadest ja -teradest valmistatakse patju ja massaaživahendeid.
Rasmus Ristolainen

Rasmus Ristolainen (sündinud 27. oktoobril 1994 Turus) on Soome jäähokimängija. Ta mängib 2013. aastast NHL-i klubis Buffalo Sabres kaitsja positsioonil.
Ta alustas karjääri Soome kõrgliiga klubis TPS.
2013. aastal valiti ta NHL-i draft '​is Sabresi poolt kaheksanda valikuna. Debüüdi NHL-is tegi ta hooaja 2013–14 avamängus 2. oktoobril mängus Detroit Red Wingsiga. Esimese värava lõi ta 25. oktoobril mängus Florida Panthersi vastu.
Ristolainen on esindanud Soomet U18- ja U20-koondises. 2013. aastast kuulub ta ka Soome esindusmeeskonda.
Oleksi Gontšaruk

Haridus ja teaduskraad

Ta lõpetas 2001. aastal  Gorodnjas asuva keskkooli ja 2006. aastal Vürst Vladimir Suure nimelise Õigusinstituudi õigusteaduse magistrina. 
Hiljem on ta saanud lõpudiplomid ka Ukraina Presidendi juures asuvast Riigijuhtimise Rahvusakadeemiast, Kiievis asuvast humanitaaruuringutega tegelevast Aspeni Instituudist ja Kiievi-Mogila Ärikoolist.

Töökäik

2007. aastal sai Gontšaruk advokaadi tunnistuse.  Ta on töötanud õigusabifirmas juristina, investeerimisfirmas peadirektori asetäitjana, ökoloogia ja loodusressursside ministri nõunikuna ning peaministri esimese asetäitja nõunikuna. 
2014. aasta Ukraina Ülemraada valimistel kandideeris ta erakonna Sõla Ljudei nimekirjas parlamenti, kuid erakond valimiskünnist ei ületanud (partei kogus 0,11 % valijate häältest). 2018. aastal astus ta erakonnast välja ning liitus Rahva Teenriga – erakonnaga, mis 2019. aastal pärast Ülemraada valimisi tõusis võimuparteiks. 
28. mail 2019 sai temast Ukraina Presidendi Administratsiooni asejuht  ja 25. juunil 2019 sai temast Ukraina Presidendi Kantselei asejuht.  Ta oli enne peaministriks saamist kõige tõenäolisem kandidaat Ukraina peaministri ametisse.
Venemaa kosmoseväed

Venemaa kosmoseväed (vene keeles Космические войска России) oli osa Venemaa relvajõudududest. Kosmoseväed eraldati omaette väeliigina õhuvägedest 1992. aastal. 1997 liideti strateegiliste raketivägedega ning 2001. aastal loodi taas eraldi väeliigina. 1. detsembrist 2011 loodi kosmosevägede asemele õhu-kosmosekaitseväed (Войска Воздушно-космической обороны).
Kosmosevägede peamisteks asukohtadeks olid Baikonuri kosmodroom, Plessetski kosmodroom ja Svobodnõi kosmodroom.
Kosmosevägede ülesandeks oli koguda infot võimaliku raketirünnaku kohta Venemaa vastu ja edastada see riigi juhtkonnale, rakettide tõrje ja satelliitide haldamine. Venemaa satelliitide arv ületas 2007. aasta lõpuks saja piiri , neist 40 on puhtalt kaitseotstarbelised. Kosmoseväed arendasid GLONASSi positsioneerimissüsteemi, mis pidi hakkama konkureerima GPS-süsteemiga.
Kosmosevägede alluvuses oli ka Qəbələ radarijaam Aserbaidžaanis ja jälituskompleks Okno Tadžikistanis Nureki lähedal.
Kosmosevägede ohvitsere õpetati välja Peterburis asuvas Možaiski nimelises sõjalises kosmoseakadeemias.
2004-2008 oli kosmosevägede juhataja kindralpolkovnik Vladimir Popovkin. 2008–2011 oli kosmosevägede juhataja kindralmajor Oleg Ostapenko.
Õpetamine

Õpetamine kõige laiemas tähenduses on õppimise esilekutsumine.
Enamasti peetakse õpetamise all silmas õpetaja poolt õpilasele teadmiste ja oskuste edasiandmist, nende kinnistamiseks harjutuste sooritamist ning nende omandatuse kontrollimist.
Selle kohta, mis on õpetamine ja hea õpetamine ja eriti veel hea õpetamine eri olukordades, on palju konkureerivaid teooriaid nii psühholoogia, kasvatusteaduse kui ka filosoofia vallast. 
Tänapäeval peetakse õpetamisel üldiselt taunitavaks "tuupimise" kasutamist ja indoktrinatsiooni.
Ammuta mõis

Ammuta mõis (saksa keeles Ammuta) oli Kuksema mõisa kõrvalmõis Peetri kihelkonnas Järvamaal. Nüüdisajal jääb mõis Järva maakonda Järva valda.
Angels Fall First

"Angels Fall First" on Nightwishi debüütalbum 1997. aastast. 
Albumi tootis Spinefarm Records. Lugude kogupikkus on 57:25. 
Kuigi albumi ainuke singel "The Carpenter" tõusis Soome singlite edetabelis kolmandaks, ei suutnud Nightwish saavutada kodumaal tuntust enne järgmise stuudioalbumi "Oceanbron" ilmumist.
Albert Anni

Albert Anni (19. veebruar 1920 Jadrošino – 29. mai 2005 Tartu) oli eesti maalikunstnik, kunstipedagoog ja fotograaf.

Elukäik

Albert Anni sündis 19.02.1920 Moskva lähedal Jadošino külas Moostest välja saadetud August Anni ja Karjalast pärit Ida Adamsoni esimese pojana. Peres oli kokku viis last: pojad Albert, Johannes, Leo ja Vladimir ning tütar Alviine, kes suri lapsena difteeriasse. Albert tegi väiksena kõiki talutöid, kuid leidis juba siis aega joonistamiseks. Töövahendiks oli peamiselt süsi. 
1938. aastal kuulutati suur ja töökas talupere kulakuteks. Alberti isa viidi vangi ning tapeti, kodu anti kolhoosile. Külas, kus peamiselt elasid eestlased ja lätlased, tabas teisi peresid sama saatus. Alberti ema Ida kolis koos oma õe Mariaga Moskva lähistele Istrasse. Nad ehitasid ühiselt maja ning kasvatasid üles mõlema pere lapsed. 
Istras elades alustas Albert kunstiõpinguid. Aastatel 1937–1941 õppis Albert Anni Moskvas M. Kalinini nimelises Rakenduskunsti koolis. 1941. aastal astus ta Moskva Pedagoogilisse Instituuti maali erialale. 1945–1950 õppis ta Tartu Riiklikus Kunstiinstituudis maali fakulteedis, mille lõpetas tahvelmaali erialal Johannes Võerahansu õpilasena.
1952–1980 oli Anni Tartu Kujutava Kunsti Kooli joonistamise, maalitehnoloogia ja maali õpetaja ning 1958. aastast kuulus Eesti NSV Kunstnike Liitu. 30 aasta vältel pildistas Albert Anni Tartu Riiklikus Kunstimuuseumis arhiivi ning kataloogide jaoks kunstiteoseid. See töö õpetas teda kunstiteoseid põhjalikult analüüsima. 1970. aastate lõpus seadis ta Tartu Kunstikooli juurde sisse fotolabori.
Albert Anni on maetud Tartu Raadi kalmistule (P 33-98).

Isiklikku

Albertil oli esimesest abielust Zelmaga poeg Albert ning teisest abielust Linda Altiniga tütar Silvia.

Looming

Loomingus köitis teda maastik erinevatel aastaaegadel, lilled, natüürmordid ja portreed. Oma elutööks pidas Albert Anni kunstipedagoogi tööd Tartu Kunstikoolis ja soovis üle kõige, et tema õpilased omandaksid temalt joonistamise oskuse ning kujuneksid omanäolisteks kunstnikeks. Ta ei väsinud õpilastele kordamast: "Omanda kunstiajaloost põhitõed, üldista need ja loo omanäoliselt!" Pedagoogina oli tema suurim soov õpilasi nende loomingulisel teel aidata. Selleks sõnastas, mõtestas, üldistas ja kujutas ta graafiliselt loomeprotsessi. 
Enda looduga polnud ta kunagi rahul ning jäi väljenduslaadilt alati otsivaks.
Eestimaa kubermang

Eestimaa kubermangu moodustamine

Eesti alad vallutati Põhjasõjas Rootsilt oktoobriks 1710 Vene tsaaririigi vägede poolt, sõja käigus vallutati juba varem 1708. aastal Virumaa, millele liideti veel Tartumaa ja nimetati Narva maakonnaks ning liideti juba sõja ajal Peterburi kubermanguga. Rootsi loovutas 1710. aastal sõja käigus vallutatud Eestimaa alad ametlikult Uusikaupunki rahuga 1721. aastal. Pärast Põhjasõda jäi Eestimaal kehtima Rootsi haldussüsteem ja riigikorraldus. Selle tagasid ka Eestimaa linnade kapitulatsiooniaktid, millega kapituleerusid, Eestimaa rüütelkond ja Tallinna linn Vene vägedele Põhjasõjas. Eestimaa kubermang (vene Эстляндская губерния) oli 1. järgu haldusüksus Venemaal ja üks kolmest Balti kubermangust.
Vene tsaar (alates 1721 keiser) Peeter I kuulutas Venemaa tsaaririigi 1725. aastal Venemaa keisririigiks ja Impeeriumiks. Eesti aladele moodustati kaks kubermangu, Estlandija, Эстляндия (Tallinna kubermang ja Livland (Riia kubermang ehk Лифляндская губерния ehk Лифляндия). 1722. aastal eraldati Narva provints Peterburi kubermangust, kuid Narva linn Jaanilinnaga jäi Peterburi kubermangu, kus oli aastatel 1775–1802 Jamburgi maakonnas maakonnavabaks maakonnalinnaks. 1722. aastal liideti Tartu provints Riia kubermanguga ning Tallinna kubermang eraldati uuesti Peterburi kubermangust eraldiseisvaks 1. järgu haldusüksuseks. Eestimaa kubermangu (Narva kreisi) idapiir algas Joala mõisast ja läks kuni Narva jõe suudmeni, kuid edasine piiri määratlemine peatus 1784. aastal.
Vernon

Vernon on linn Ameerika Ühendriikides Florida osariigis Washingtoni maakonnas. 
Vernonis elab 2010. aasta seisuga 687 inimest.
Māris Verpakovskis

Māris Verpakovskis (sündinud 15. oktoobril 1979 Liepājas) on Läti jalgpallikoondise endine ründaja.
Māris Verpakovskis mängis Läti rahvuskoondises aastatel 1999–2014 kokku 104 korda ja lõi 29 väravat. Esimene mäng rahvuskoondises toimus 9. juunil 1999, kui mängiti Kreekagaga ja saavutati võit 2:1, samas kohtumises tuli ka esimene värav koondise kasuks.
2004. aasta Euroopa meistrivõistluste esimeses alagrupimängus lõi ta värava Tšehhi vastu. See jäi Läti ainsaks väravaks sel turniiril.

Isiklikku

Māris Verpakovskis on 173 cm pikk ja kaalub 68 kg.
Gideon Ståhlberg

Anders Gideon Tom Ståhlberg (26. jaanuar 1908 Surte – 26. mai 1967 Leningrad) oli rootsi maletaja, malekohtunik ja maleliteraat, rahvusvaheline suurmeister (1950), rahvusvaheline arbiiter (1951). 
Ståhlberg tuli Rootsi malemeistriks 1928. aastal ja hoidis seda tiitlit kuni 1940. aastani. Ta tuli kolmel korral Põhjamaade malemeistriks (1929, 1938, 1939). Pärast Buenos Aireses 1939. aastal peetud maleolümpiat jäi seoses sõja puhkemisega Argentinasse. Naasis 1948. aastal. 
Mängis 1948. aastal Saltsjöbadenis maailmameistrivõistluste tsoonidevahelisel turniiril, kus jagas 6.–9. kohta ja pääses 1950. aastal Budapestis peetud pretendentide turniirile (10 osavõtjat), kus jäi seitsmendaks. Jagas 1952. aastal Saltsjöbadenis tsoonidevahelisel turniiril 5.–8. kohta ja kvalifitseerus 1953. aastal Zürichis peetud pretendentide turniirile (15 osavõtjat), kus jäi viimaseks. Võttis osa ka 1955. aastal Göteborgis toimunud tsoonidevahelisest turniirist, kus jagas 17.–18. kohta.
1956. aastal võitis Ståhlberg Beverwijki rahvusvahelise turniiri.
Mängis Rootsi võistkonna koosseisus 13 maleolümpial (ajavahemikus 1928–1964).
Ståhlberg tegutses malekohtunikuna. Oli ajavahemikus 1957–1963 toimunud maailmameistrivõistluste peakohtunik.
Mais 1967 saabus Ståhlberg Leningradi, et mängida maleturniiril. Ootamatult tervis halvenes ja 26. mail ta suri. Surnukeha kremeeriti Moskvas. Ta maeti kodumaal Surtes.
Eesti Arhitektuurikeskus

MTÜ Eesti Arhitektuurikeskus (lühend EAK) on Eesti organisatsioon, mis tegeleb Eesti nüüdisaegse arhitektuuri ja linnaehitusega seonduvaga. EAKi juhataja on Raul Järg.
EAKi asutasid 2008 Eesti Arhitektide Liit ja Eesti Kunstiakadeemia.
2011 pälvis EAK Eesti Kultuurkapitali arhitektuuri sihtkapitali preemia kategoorias "arhitektuurialane tegevus". EAKi tunnustati kohaspetsiifilistele sõlmküsimustele keskendunud ning dialoogiotsiva linnaplaneerimisalase sarja (linnafoorumid) algatamise ja läbiviimise eest.